ብሔራዊ የትራንስፖርት ፖሊሲ ተረቀቀ
በተበታተነ መልክ ሲካሄድ የነበረውን የትራንስፖርት ዘርፍ ልማት በተሳለጠ ሁኔታ ያሳድጋል የተባለው የተቀናጀ ብሔራዊ የትራንስፖርት ፖሊሲ፣ በትራንስፖርት ሚኒስቴር ተረቆ ለውይይት ቀረበ፡፡አገሪቱ እስከ ዛሬ የምትመራበት የተቀናጀ የትራንስፖርት ፖሊሲ አልነበራትም፡፡ ንዑስ የትራንስፖርት ዘርፎች በየራሳቸው ሲሠሩ ቆይተዋል፡፡ ይህም በአገሪቱ የትራንስፖርት ዘርፍ ዕድገት ላይ አሉታዊ ተፅዕኖ እንዳሳደረ የመስኩ ባለሙያዎች ይገልጻሉ፡፡ ይህን ከግምት በማስገባት የትራንስፖርት ሚኒስቴር ለመጀመሪያ ጊዜ የተለያዩ የትራንስፖርት አውታሮችን በቅንጅት የሚያሳድግ የተቀናጀ ብሔራዊ የትራንስፖርት ፖሊሲ ረቂቅ አዘጋጅቶ፣ ከጥር 24 እስከ 25 ቀን 2008 ዓ.ም. በግዮን ሆቴል ለባለድርሻ አካላት ለውይይት አቅርቧል፡፡ለውይይት የቀረቡት ሰነዶች የተቀናጀ የትራንስፖርት ረቂቅ ፖሊሲ፣ የአቪዬሽን ፖሊሲና የሰው ሀብት ልማት ናቸው፡፡ ስብሰባውን የመሩት በትራንስፖርት ሚኒስቴር የሬጉላቶሪ ዘርፍ ሚኒስትር ዴኤታ አቶ አብዲሳ ያደታና የልማት ዘርፍ ሚኒስትር ዴኤታው አቶ ደሳለኝ አምባው ናቸው፡፡ የተቀናጀ የትራንስፖርት ፖሊሲ የየብስ (የመንገድና የባቡር)፣ ማሪታይም (የአገር ውስጥ የውኃ ትራንስፖርትን ያካትታል)፣ የአየር ትራንስፖርትና የነዳጅ ማስተላለፊያ ቧንቧ ልማት ዘርፎች አካቶ የያዘ ነው፡፡ረቂቅ ፖሊሲው የትራንስፖርት ሚኒስቴር፣ አፍሮ ኮንሰልት ከተሰኘ የግል አማካሪ ድርጅትና ከሌሎች ባለድርሻ አካላት ጋር በመተባበር ላለፉት ሦስት ዓመታት ጥናት ሲካሄድበት እንደቆየ ለማወቅ ተችሏል፡፡የተቀናጀ ብሔራዊ ትራንስፖርት ፖሊሲ በኢትዮጵያ ታሪክ ሲዘጋጅ ለመጀመሪያ ጊዜ መሆኑን የጠቆሙት አቶ አብዲሳ ያደታ፣ የተቀናጀ ፖሊሲ አልነበረም ማለት ሥራ ሲሠራ አልነበረም ማለት አይደለም ብለዋል፡፡ በተናጠል ሰፊ የመሠረተ ልማት ሥራዎች መሠራታቸውን የገለጹት አቶ አብዲሳ፣ በመንገድ ትራንስፖርት ኔትወርክ 110,000 ኪሎ ሜትር ማድረስ መቻሉን በቀጣይ አምስት ዓመታት 220,000 ኪሎ ሜትር ለማድረስ እየተሠራ መሆኑን፣ በባቡር ኔትወርክ 6,000 ኪሎ ሜትር ለማድረስ እየተሠራ መሆኑንና በአቪዬሽን መስክ ከአፍሪካ ቀዳሚ የሆነና በዓለም ተወዳዳሪ የሆነ አየር መንገድ ባለቤት መሆን መቻሉን፣ እንዲሁም በኤርፖርት ልማት ዘርፍ ሰፊ የማስፋፊያና በክልሎች አዳዲስ ኤርፖርቶች መገንባታቸውን አብራርተዋል፡፡ረቂቅ የትራንስፖርት ፖሊሲው በመንገድ (የመኪና)፣ በባቡር፣ በማሪታይምና በአየር ትራንስፖርት ዘርፎች ትስስር የሚፈጥር ሁሉንም ዘርፎች በተቀናጀ መንገድ የሚያሳድግ እንደሆነ አቶ አብዲሳ ተናግረዋል፡፡የትራንስፖርት ፖሊሲው ጥራት ያለው፣ ከአካባቢ ጋር ተስማሚ የሆነ፣ የገቢና ወጪ ንግድ የተቀላጠፈ የሚያደርግ፣ በዋጋ ተወዳዳሪ፣ ደኅንነቱ የተጠበቀ የትራንስፖርት ዘርፍ እንዲኖር የሚያስችል መሆኑን ጠቅሰው፣ ከጎረቤት አገሮች ጋር የሚያስተሳስርና በዓለም አቀፍ ንግድ አገሪቱን ተወዳዳሪ የሚያደርግ መሆኑን ገልጸዋል፡፡የትራንስፖርት ሚኒስቴር ባለሙያዎች በረቂቅ ፖሊሲው ዙሪያ ማብራሪያ የሰጡ ሲሆን ባለድርሻ አካላት አስተያየት ሰጥተውበታል፡፡ በቀጣይ ተመሳሳይ የምክክር መድረኮች የሚዘጋጁ ሲሆን፣ የባለድርሻ አካላትና የልማት አጋሮች አስተያየትና ግብዓት ተካቶበት ለመንግሥት ቀርቦ እንደሚፀድቅ ለማወቅ ተችሏል፡፡ረቂቅ ፖሊሲው ኢትዮጵያን ዓለም በትራንስፖርት ዘርፍ የደረሰበት ደረጃ የሚያሠልፍ፣ የአገሪቱን ኢኮኖሚ ዕድገት ለመጪዎቹ 20 ዓመታት የሚያግዝና የዘርፉ ልማት የባለሀብቶችን ተሳትፎ የበለጠ የሚጋብዝ መሆኑን የትራንስፖርት ሚኒስቴር ኃላፊዎች ገልጸዋል፡፡ 